KWIBUKA GENOCIDE YAKOREWE ABATUTSI KU NSHURO YA 27 MURI WESTERN AUSTRALIA (WA)

Ku itariki ya 16/05/2021 mu mujyi wa Perth mu Burengerazuba bwa Australia nibwo bibutse ku nshuro ya 27 Genocide yakorewe abatutsi muri 1994. Kubera ko ingamba zo gukumira ikwirakwizwa ry’icyorezo cya COVID19 zorohejwe muri Perth, umuhango wabaye imbonankubone uhuza abanyarwanda n’inshuti z’u Rwanda bagera kuri 150.
Mu bashyitsi bitabiriye umuhango wo kwibuka harimo Mayor wa City of Stirling, abafatanya bikorwa banyuranye n’ abahagarariye kominote z’ibindi bihugu batuye muri Australia y’Uburengerazuba (Western Australia). Ambasaderi w’u Rwanda muri Singapore ari na we uhagarariye u Rwanda muri Australia, New Zealand na Indonesia yohereje ubutumwa bwe kuri murandasi kubera ko ingendo ziva cyangwa zijya muri Australia zigikajijwe kubera COVID-19.
Umuhango waranzwe no gucana urumuri rw’icyizere cy’ejo hazaza, bafata numwanya wo guceceka baha icyubahiro abazize Genocide yakorewe abatutsi  hanatangwa ubuhamya.
Urubyiruko rwavutse nyuma ya Genocide kandi rukurira  muri Australia bahuriye mu mushinga wabo bise Amateka Series, bamuritse ibikoresho byakoreshejwe muri Genocide n’imbwirwaruhame zakozwe mu gutegura Jenoside yakorewe abatutsi, nka bimwe mu bizaba bigize umushinga bateganya gutangiza muri iki cyumweru wo kumurika mu buryo bw’ikorahabuhanga amateka ya Jenoside yakorewe abatutsi, uko yateguwe, uko yashyizwe mu bikorwa n’uko abanyarwanda bagerageza gukira ibikomere no kwiyubaka.
Mu buhamya bwatanzwe, uwarokotse Genocide yagaragaje uko Genocide yateguwe, yashyizwe mu bikorwa, imibereho y’abarokotse nyuma yo kurokoka, n’urugamba muri iki gihe rwo kurwanya abahakana n’abapfobya Genocide. Mu buhamya bwe yavuze inzira ndende kandi y’umusaraba yanyuzemo kugeza arokotse.
 Umuyobozi wa RCA Perth Yashimiye abitabiriye igikorwa cyo kwibuka cyane cyane urubyiruko rwavutse nyuma ya Genocide umuhate bakorana mu kwiga amateka y’u Rwanda no guharanira ko Genocide itazongera kubaho ukundi, basigasira indangagaciro nyarwanda na kirazira. Yibukije ko kwibuka ari inshingano za buri wese mu rwego rwo kuzirikana ku ngaruka z,amacakubiri na politiki y’ivangura. Yarangije ashimira ingabo zahoze ari iza APR zahagaritse genocide, ahamagarira buri wese kwibaza uko byari kugenda iyo APR itagoboka ngo ihashye burundu abicanyi bari bayogoje u Rwanda; ati  ‘ubu isi iba ivuga andi mateka kuko nta n’uwo kubara inkuru wari gusigara’. 
Mu ijambo yagejeje ku bari aho, Ambassaderi Jean de Dieu Uwihanganye, yavuze ko  ku barokotse,  kwibuka ari ibya buri munsi, ariko ko igikorwa nk’iki gituma dufatanyiriza hamwe guha icyubahiro abacu bazize genocide, gufata mu mugongo abarokotse, no kuzirikana imizi n’intandaro bya Genocide yakorewe abatutsi muri 1994. Yagize ati: ‘iyo twibuka, tuba kandi duha icyubahiro abitanze kugirango Genocide ihagarare’. Yavuze ko ubushakashatsi bugaragaza ko nta Genocide ishobora kuba idashyigikiwe na Leta, ko no mu Rwanda muri 1994 Leta yateguye kandi igashishikariza igice kimwe cy’abenegihugu gutsemba ikindi gice yitwaje iturufu y’ubwoko.  Yagize ati: ‘Guverinoma y’u Rwanda iriho ubu yahisemo gushyira imbere Ndi Umunyarwanda no kurenga amacakubiri y’ubwoko. Kwiyunga no kurwanya amacakubiri si igikorwa cyoroshye cy’igihe gito, ahubwo ni urugendo rusaba gushyira hamwe ku bari mu gihugu no hanze yacyo. Ikibabaje, ariko kidatangaje, ni uko hari abakinangiye imitima bahakana kandi bagapfobya genocide yakorewe abatutsi; ndetse n’abakwirakwiza ko habaye Genocide ebyiri. Icyiza gusa ni uko Leta y’ u Rwanda yiyemeje kutazajenjekera uwo ariwe wewe uhakana cyangwa ngo apfobye Genocide yakorewe abatutsi agamije kudusubiza mu bihe byahise by’icuraburindi u Rwanda rwanyuzemo.’
Mayor wa City of Stirling  yatangiye ijambo ashimira Abanyarwanda baba muri Perth ko batangiye kumutumira kuva mu 2017 ko kandi buri mwaka yifatanya nabo mu kwibuka. Nubwo ari umuyobozi w’umujyi wa Stirling muri uyu muhango yavuze mu mwanya w’abanya Australia bose ko ijambo “Ntibizongere” baharinari ko risobanura “Ntibizongere”. Yavuze ko buri gihe ajya muri minsi mikuru inyuranye ariko umuhango wo kwibuka Genocide yakorewe abatutsi ari wo muhango umukora ku mutima. Yasoje ijambo rye asaba abanyarwanda  kuzakomeza gutegura umuhango wo kwibuka kuko ari bumwe mu buryo bwo kwigisha abantu kurwanya ko Genocide yazongera kubaho ukundi.

